section_heading: Biografija
paragraph_text: Poslije očeve smrti 1932. godine, Vaclav i njegova braća odselili su se u Čemernicu blizu Virovitice. Tu je radio kao kovač i obrađivao zemlju. Bio je aktivan u društvu „Češka beseda“ u Virovitici, gdje je upoznao starog komunista Josipa Bendaka. Vaclav se preko njega upoznao s programom Komunističke partije Jugoslavije. Povezao se s lijevo orijentiranim učiteljima iz Virovitice i s njima organizirao niz ogranaka „Seljačkog kola“ u Hadžićevu, Pčeliću, Borovi i ostalim naseljima. U srpnju 1939. godine, Vaclav je postao članom Komunističke partije Jugoslavije. Ubrzo je bio izabran za člana Kotarskog komiteta KPH za Viroviticu. Godine 1940., u Čemernici je osnovao ćeliju KPH.